ଶାଜାନ ପଦ୍ମସୀ  (ଜନ୍ମ: ୧୯୮୭) ଜଣେ ଭାରତୀୟ କଥାଚିତ୍ର ଅଭିନେତ୍ରୀ, ମଡେଲ ଏବଂ ମଞ୍ଚ ଅଭିନେତ୍ରୀ  । ସେ ଜଣେ ପ୍ରସିଦ୍ଧ ଅଭିନେତା ଆଲିକ୍ୟୁ ପଦ୍ମସୀ ଏବଂ ଶାଓରନ୍ ପ୍ରଭାକର୍‌ଙ୍କ ଝିଅ । ସେ ୨୦୦୯ରେ ହିନ୍ଦୀ କଥାଚିତ୍ର ରକେଟ୍ ସିଂହ- ସେଲ୍‌ସ୍‌ମ୍ୟାନ୍ ଓଫ୍ ଦ ଇଅର ଜରିଆରେ ହିନ୍ଦୀ କଥାଚିତ୍ର ଜଗତରେ ଅଭିନୟ ଆରମ୍ଭ କରିଥିଲେ । ଏହାପରେ ସେ ତେଲୁଗୁ ଏବଂ ତାମିଲ କଥାଚିତ୍ର ଜଗତରେ ପ୍ରବେଶ କରିଥିଲେ । ଏହାପରେ ସେ ଦିଲ୍ ତୋ ବଚ୍ଚା ହୈ, ହା‌ଉସଫୁଲ୍ ୨ ଭଳି ଚଳଚ୍ଚିତ୍ରରେ ଅଭିନୟ କରିଥିଲେ । ଅଭିନୟ ଜୀବନ ଶାଜାନ ତାଙ୍କ ବାପାଙ୍କ ସ‌ହ କିଛି ଥିଏଟରରେ ଅଭିନୟ କରିବା ପରେ ୨୦୦୯ରେ ସେ ରକେଟ ସିଂହ- ଦ ସେଲ୍‌ସ୍ ମ୍ୟାନ୍ ଅଫ୍ ଦ ଇଅର ଚଳଚ୍ଚିତ୍ର ଜରିଆରେ କଥାଚିତ୍ର ଜଗତରେ ପ୍ରବେଶ କରିଥିଲେ । ଚଳଚ୍ଚିତ୍ରରେ ଯଦିଓ ସେ ମୁଖ୍ୟ ଭୂମିକାରେ ଥିଲେ, କିନ୍ତୁ ତାଙ୍କ ଅଭିନୟ ସମୟ ଖୁବ୍ ସ୍ୱଳ୍ପ ଥିଲା । ତାଙ୍କୁ ଅଧିକ ସ‌ମୟର ସୁଯୋଗ ମିଳିଥିଲେ, ସେ ଆହୁରି ଭଲ କରିପାରିଥାନ୍ତେ ବୋଲି ସମୀକ୍ଷକମାନେ ମତ ଦେଇଥିଲେ । ଏହି ଚଳଚ୍ଚିତ୍ରଟି ପ୍ରାରମ୍ଭରୁ ଭଲ କରିଥିଲା, ମାତ୍ର ପ୍ରଚାରର ଅଭାବ ଯୋଗୁଁ ଚଳଚ୍ଚିତ୍ରଟି ବ୍ୟବସାୟିକ ସଫଳ ହୋଇପାରିନଥିଲା । ତାଙ୍କର ଦ୍ୱିତୀୟ ଏବଂ ତୃତୀୟ ଚଳଚ୍ଚିତ୍ର ଗୋଟିଏ ଦିନରେ ମୁକ୍ତିଲାଭ କରିଥିଲା । ସେହି ଚଳଚ୍ଚିତ୍ର ଦୁଇଟି ତାମିଲ ଏବଂ ତେଲୁଗୁ ଚଳଚ୍ଚିତ୍ର ଥିଲା । ତାମିଲ ଚଳଚ୍ଚିତ୍ରର ମୁକ୍ତିଲାଭ କରିବା ପରେ ତାଙ୍କୁ ମିଶ୍ରିତ ସମୀକ୍ଷା ମିଳିଥିଲା । କେହି କେହି ତାଙ୍କ ଚଳଚ୍ଚିତ୍ରରେ ଭୂମିକା ପାଇଁ ମଧ୍ୟ ଭଲ ମନ୍ତବ୍ୟ ମିଳିଥିଲା । ତେଲୁଗୁ ଚଳଚ୍ଚିତ୍ର ଅରେଞ୍ଜ ପାଇଁ ତାଙ୍କୁ ଉତ୍ତମ ମତାମତ ମିଳିଥିଲା । ଶାଜାନ ୨୦୧୧ରେ ଦିଲ୍ ତୋ ବଚ୍ଚା ହୈ ହିନ୍ଦୀ କଥାଚିତ୍ରରେ ଅଭିନୟ କରିଥିଲେ । ଏହି ଚଳଚ୍ଚିତ୍ରରେ ଅଜୟ ଦେବଗନ, ଇମ୍ରାନ ହାସିମ, ଓମି ବୈଦ୍ୟ, ଶ୍ରୁତି ହାସନ ଏବଂ ଶ୍ରଦ୍ଧା ଦାସନ ପ୍ରମୁଖ ଅଭିନୟ କରିଥିଲେ । ଏହି ଚଳଚ୍ଚିତ୍ର ପାଇଁ ମଧ୍ୟ ତାଙ୍କୁ ମିଶ୍ରିତ ମନ୍ତବ୍ୟ ମିଳିଥିଲା । ଏହି ଚଳଚ୍ଚିତ୍ରଟି ବ୍ୟବସାୟିକ ସଫଳ ହୋଇଥିଲା । ଏହାପରେ ସେ ଶାଜିଦ୍ ଖାନ୍‌ଙ୍କ ନିର୍ଦ୍ଦେଶିତ ହାଉସଫୁଲ୍ ୨ରେ ଅଭିନୟ କରିଥିଲେ । ତାଙ୍କ ସ‌ହ ଅକ୍ଷୟ କୁମାର, ଜନ୍ ଆବ୍ରାହମ୍, ଜରୀନ ଖାନ, ଅସିନ, ଜ୍ୟାକ୍‌ଲିନ୍ ଫର୍ଣ୍ଣାଡିସ୍, ରିତେଶ୍ ଦେଶମୁଖ୍ ପ୍ରମୁଖ ଅଭିନୟ କରିଥିଲେ । ଏହି ଚଳଚ୍ଚିତ୍ରଟି ବ୍ୟବସାୟିକ ସଫଳ ହୋଇଥିଲା । ୨୦୧୫ରେ ମୁକ୍ତିଲାଭ କରିଥିବା ସଲିଡ ପଟେଲରେ ଶାଜାନ ଜଣେ ଗୁଜରାଟୀ ଝିଅ ଭୂମିକାରେ ଅଭିନୟ କରିଥିଲେ । ୨୦୧୬ରେ ସେ ଡିସ୍କୋ ଭେଲ୍ଲୀରେ ରଜତ ବର୍ମେଚାଙ୍କ ସ‌ହ ଅଭିନୟ କରିଥିଲେ ।